
Proiect

PARLAMENTUL REPUBLICII MOLDOVA

LEGE

                                     pentru modificarea şi completarea

unor acte legislative

Parlamentul adoptă prezenta lege organică.


Art.I. – Legea nr. 93-XIV din 15 iulie 1998 cu privire la patenta de întreprinzător (Monitorul Oficial al Republicii Moldova, 1998, nr. 72-73, art. 485), cu modificările şi completările ulterioare, se modifică şi se completează după cum urmează:

1. La articolul 18, alineatul (2) va avea următorul cuprins:

„(2)  Titularilor de patente de întreprinzător li se interzice comercializarea:

a) mărfurilor supuse accizelor;

       
b) mărfurilor de construcţie, mobilei, articolelor de uz casnic, cu începere de la 1 ianuarie 2007;

       
c)  produselor alimentare, cu începere de la 1 ianuarie 2008.  


2. În anexă:

la poziţia 1.1, cuvîntul „automatizate” se substituie prin cuvîntul „autorizate”;

poziţiile 1.1, 1.2 şi 1.3, se completează în final cu cuvintele „cu excepţia aparatelor electronice şi electrocasnice cu termenul de garanţie stabilit, conform actelor legislative şi normative în vigoare”;

din anexă se exclud următoarele poziţii:

de la 1 ianuarie 2007: 

poziţia 2.2 „transportul călătorilor cu automobile-taxi, cu un număr de pînă la 7 inclusiv”;

poziţia 2.45 „producerea, prelucrarea şi comercializarea varului”;

de la 1 ianuarie 2008:
poziţia 1.2 „comerţul cu amănuntul în chioşcuri şi în alte încăperi ce ocupă terenuri separate, a căror suprafaţă nu depăşeşte 12 m2, cu excepţia aparatelor electronice şi electrocasnice cu termenul de garanţie stabilit, conform actelor legislative şi normative în vigoare”;

poziţia 1.3 „comerţul cu amănuntul în chioşcuri şi în alte încăperi ce ocupă terenuri separate, a căror suprafaţă nu depăşeşte 7 m2 , cu excepţia aparatelor electronice şi electrocasnice cu termenul de garanţie stabilit, conform actelor legislative şi normative în vigoare”;

de la 1 ianuarie 2009:
poziţia 1.1 „comerţul cu amănuntul la tarabe, tejghele şi din autovehicule pe pieţe autorizate, cu excepţia aparatelor electronice şi electrocasnice cu termenul de garanţie stabilit, conform actelor legislative şi normative în vigoare”;

poziţia 1.4 „comercializarea cu amănuntul a apei îmbuteliate în locurile autorizate de autoritatea administraţiei publice locale”;

poziţia 1.5 „comerţul cu amănuntul la tarabe, tejghele şi în alte tipuri de puncte comerciale, autorizate de autoritatea administraţiei publice locale, cu cărţi şi alte tipărituri, precum şi cu publicaţii muzicale (note)”.

3. De la data intrării în vigoare a prezentei legi, autorităţile fiscale teritoriale sau, după caz, primăriile  nu vor elibera patente de întreprinzător pentru genurile de activitate menţionate la punctul 2 al art. 1 din prezenta lege, iar patentele eliberate anterior intrării în vigoare a prezentei legi pot fi prelungite pînă la termenele specificate la punctul 2 al art. 1 din prezenta lege, fiind valabile pînă la expirarea termenului de valabilitate.

Art.II. – Articolul 4 din  Legea cu privire la înregistrarea de stat a întreprinderilor şi organizaţiilor nr. 1265-XIV din 5 octombrie 2000  (Monitorul Oficial al Republicii Moldova, 2001, nr. 31-34, art. 109), cu modificările şi completările ulterioare, se completează cu un alineat nou,  (2), cu următorul cuprins:


„(2) Înregistrarea de stat a persoanelor fizice în calitate de întreprinzător individual, care şi-au încetat activitatea în baza patentei de întreprinzător din cauza expirării termenului stabilit la alin (2) al art. 18 şi în anexa la Legea nr. 93-XIV din 15 iulie 1998 cu privire la patenta de întreprinzător  (Monitorul Oficial al Republicii Moldova, 1998, nr. 72-73, art. 485), se efectuează gratuit.”.


Alineatul unic devine alineatul (1).

